**Harvesterioperaatori kutseeksami juhend**

Kutseeksamiga taotletakse: kutseeksami sooritanu töötab metsas iseseisvalt ja planeerib oma töid; orienteerub metsas; määrab puu- ja põõsaliike ning metsa- ja puidukahjustusi; seadistab harvesteri parameetrid; teeb erinevaid raieid vastavalt nõuetele kasutades ratsionaalseid töövõtteid; hooldab metsa metsakasvatuse põhimõtetest lähtuvalt ning jälgib masina korrasolekut ja teeb hooldustöid; teeb koostööd teiste raietegijate ja forvarderioperaatoritega; vastab harvesterioperaatori kutsestandardi 4. tasemele esitatud kompetentsinõuetele.

**Harvesterioperaatori kutseeksami osad on:**

1. Metsanduslik test
2. Masinaehituse ja -hoolduse ülesanded
3. Harvesteri kontrollmõõtmine
4. Uuendus- või harvendusraie harvesteriga
5. **Metsanduslik test:** koosneb 10 küsimusest, millega kontrollitakse metsanduslikke teadmisi. Test loetakse sooritatuks, kui kutsetaotleja:
6. Kirjeldab kutsealaga seonduvate õigusaktide-, töökeskkonna- ja ohutusnõudeid
7. Tunneb ära Eestis kasvavad põhilised puuliigid;
8. Tunneb ära põhilised puidurikked;
9. Kirjeldab õigusaktidest tulenevaid keskkonnanõudeid;
10. Tunneb ära sortimendid raielangil.
11. **Masinaehituse ja –hoolduse ülesanded**: koosneb 3 ülesandest, millega kontrollitakse teadmisi harvesteri ehitusest ja hooldamisest. Lahendamisel on lubatud kasutada harvesteri kasutamisjuhendit. Ülesanne loetakse sooritatuks kui kutsetaotleja:
12. Loetleb harvesteri tähtsamad seadmed ja mehhanismid ning näitab neid masinal;
13. Teeb harvesteri käivituseelse kontrolli ja käivitab mootori;
14. Selgitab järkamisfaili kasutamist optimeerimisprogrammis;
15. Kirjeldab õlitasemete kontrollimist käigukastis, peaülekannetes, tandemikorpuses ja hüdrosüsteemides ning kirjeldab sobiva õli lisamist;
16. Kirjeldab 10h/25h tehnilise hoolduse;
17. Kirjeldab 50h/100h tehnilise hoolduse;
18. Kirjeldab harvesteri kütusefiltri vahetust ja käivitab mootori;
19. Kirjeldab asendust vajava vooliku mõõtmist, tellimist ja vahetamist;
20. Kirjeldab roomikute ja veokettide paigaldust;
21. Selgitab uue raielangi loomist ja vana raielangi arhiveerimist masinaarvutis;
22. Selgitab andmete saatmist ja vastuvõtmist masinaarvutis;
23. Selgitab automaatikatasemete seadistamist masinaarvutis;
24. Kirjeldab etteantud varuosa tellimist, kasutades varuosakataloogi;
25. Seadistab harvesteri eelsoojendamissüsteemi taimeri ja selgitab selle kasutamise vajadust;
26. Selgitab harvesteri seadistamist masinaarvutis.
27. **Harvesteri kontrollmõõtmine:** praktiline ülesanne, millega kontrollitakse kutsetaotleja oskust läbi viia kontrollmõõtmist ja sisestada kontrollmõõtmise andmed harvesteri kalibreerimisprogrammi ning vajadusel kalibreerida harvesteri mõõteseadet. Ülesanne loetakse sooritatuks kui kutsetaotleja:
    1. Põhjendab kontrollmõõtmiseks langetatud puude valikut;
    2. Saadab kontrollmõõdetavate nottide andmed kalibreerimisklupile või teostab kontrollmõõtmise vastavalt masina ehituslikule eripärale;
    3. Teeb kontrollmõõtmise;
    4. Selgitab kontrollmõõtmisega saadud tulemusi ja kirjeldab edasisi tegevusi.
28. **Uuendus- või harvendusraie harvesteriga:** praktiline ülesanne, millega kontrollitakse kutsetaotleja oskusi läbi viia raietöid harvesteriga. Ülesanne koosneb puu langetamisest (vähemalt 15 puud harvendusraiel ja 25 puud uuendusraiel), langetatud tüvede laasimisest, järkamisest ja sortimendi paigutamisest raielangile. Hindamiskomisjonil on õigus muuta vastavalt raielangi parameetritele langetatavate puude arvu. Ülesanne loetakse sooritatuks kui kutsetaotleja:
    1. Langetab, laasib ja järkab puud vähem kui 30 minutiga;
    2. Selgitab raielangi asukoha ja raieõiguse kontrollimist;
    3. Töötab kasvavaid puid vigastamata;
    4. Ei tekita sortimendile mehaanilisi vigastusi;
    5. Ei langeta puid raielangi piiridest välja;
    6. Töötab harvesteriga ergonoomiliselt ja ohutult;
    7. Laasib ja järkab tüved tootmisülesandes etteantud (sortimendileht) sortimentideks;
    8. Kändude kõrgused on põhjendatud kõrgusega, arvestades kasvukoha ja puuliigi omapära ning puidu optimaalseimat kasutust;
    9. Sortiment on paigutatud eraldatult kokkuveotee telgjoonelt 2-10 m kaugusele;
    10. Moodustatud virnades puuduvad raidmed;
    11. On sisse raiunud kokkuveoteed õigusaktidest tulenevalt;
    12. Siseneb masinakabiini ja väljub masinakabiinist ohutult (kasutades treppi).
    13. Toestab masinast lahkudes tõstuki ja lülitab sisse seisupiduri;
    14. Kasutab turvavarustust (kiiver ja kõrgnähtavusega riietust);
    15. Vajadusel selgitab harvendusraiel puude valikut;
    16. Vajadusel selgitab uuendusraiel säilikpuude ja/või seemnepuude valikut;
    17. Vajadusel selgitab harvendusraiel rinnaspindala kontrollimist (relaskoop, rinnaspindala alammäärade tabel).

**Eksamilangi kirjeldus:**

* + Eksamilank kinnitatakse hindamiskomisjoni esimehe poolt;
  + Eksamilangiks peab olema uuendus- või harvendusraie, raadamise lank;
  + Eksamilangi pinnas peab olema hea kandvusega.

**Raie sooritamine:**

* + Kutsetaotleja saab hindamiskomisjoniga eelnevalt kokku leppides sooritada kutseeksami oma harvesteriga;
  + Kutsetaotlejale võimaldatakse enne eksami sooritamist harvesteriga tutvuda (proovisõit, proovitõsted, harvesteri seadistamine) 30 minuti jooksul;
  + Sooritus algab ja lõpeb hindamiskomisjoni märguande peale;
  + Kutsetaotleja toestab tõstuki, lülitab peale seisupiduri ja väljub kabiinist ohutult kasutades treppi.

**Praktiline raie loetakse koheselt mittesooritatuks, kui kutsetaotleja:**

* + Põhjustab hüdrosüsteemide vigastamise või muu masina edasist töötamist takistava tegevuse, mis muudab soorituse jätkamise võimatuks;
  + Tegutseb tahtlikult sobimatult või eirab tööohutusnõudeid põhjustades ohu enesele, hindamiskomisjoni liikmele või harvesterile;
  + Ületab langetamiseks, laasimiseks ja järkamiseks ettenähtud aja (30 minutit).

**Turvanõuded eksami sooritamise ajal:**

* + Eksami sooritamiseks eraldatud alas võivad viibida eksamit sooritav kutsetaotleja, hindamiskomisjoni liikmed ja hindamiskomisjoni esimehe loa saanud isikud;
  + Kutsetaotleja peab eksami sooritamise ajal harvesteri sisenemisel ja väljumisel kasutama turvavarustust (kiiver ja kõrgnähtavusega riietus).

**Kutsekvalifikatsiooni omistamise tingimused:**

Harvesterioperaatori kutsekvalifikatsioon tase 4 omistatakse kutsetaotlejale juhul kui kõik eksamiosad on sooritatud

**Kutse taastõendamine**

**Harvesterioperaatori kutse taastõendamise osad on:**

1. Metsanduslik test
2. Kompleksülesanne simulaatoril

**1. Metsanduslik test**: koosneb 10 küsimusest, millega kontrollitakse metsanduslikke teadmisi. Test loetakse sooritatuks, kui kutsetaotleja:

* + Kirjeldab kutsealaga seonduvate õigusaktide nõudeid;
  + Tunneb ära Eestis kasvavad põhilised puuliigid;
  + Tunneb ära põhilised puidurikked;
  + Kirjeldab õigusaktidest tulenevaid keskkonnanõudeid;
  + Tunneb ära sortimendid raielangil.

1. **Kompleksülesanne simulaatoril:** praktiline ülesanne, millega kontrollitakse kutsetaotleja oskusi läbi viia raietöid harvesteriga. Ülesanne koosneb puude langetamisest, langetatud tüvede laasimisest, järkamisest ja sortimendi paigutamisest raielangile. Ülesanne loetakse sooritatuks kui kutsetaotleja:
   * Selgitab harvesteri seadistamist;
   * Selgitab järkamis faili kasutamist optimeerimisprogrammis
   * Selgitab uue raielangi loomist ja vana raielangi arhiveerimist masinaarvutis;
   * Selgitab andmete saatmist ja vastuvõtmist masinaarvutis;
   * Selgitab automaatikatasemete seadistamist masinaarvutis;
   * Selgitab kaardirakenduste võimalusi raietööde efektiivsemaks muutmisel;
   * Langetab, laasib ja järkab puud vähem kui 30 minutiga;
   * Selgitab harvendusraiel puude valikut;
   * Selgitab uuendusraiel säilikpuude ja/või seemnepuude valikut;
   * Töötab kasvavaid puid vigastamata;
   * Ei langeta puid raielangi piiridest välja;
   * Töötab harvesteriga ergonoomiliselt ja ohutult;
   * Selgitab harvendusraiel rinnaspindala kontrollimist (relaskoop, rinnaspindala alammäärade tabel);
   * Laasib ja järkab tüved tootmisülesandes etteantud (sortimendileht) sortimentideks;
   * Kändude kõrgused on põhjendatud kõrgusega, arvestades kasvukoha ja puuliigi omapära ning puidu optimaalseimat kasutust;
   * Sortiment on paigutatud eraldatult kokkuveotee telgjoonelt 2-10 m kaugusele.

**Eksamilangi kirjeldus:**

* + Eksamilangiks peab olema uuendus- või harvendusraie.

**Raie sooritamine:**

* + Kutsetaotlejale võimaldatakse enne eksami sooritamist simulaatoriga tutvuda (proovisõit, proovitõsted, simulaatori seadistamine) 30 minuti jooksul;
  + Sooritus algab ja lõpeb hindamiskomisjoni märguande peale;
  + Soorituse lõppedes toestab kutsetaotleja tõstuki.

**Praktiline raie loetakse koheselt mittesooritatuks, kui kutsetaotleja:**

* + Tegutseb tahtlikult sobimatult või eirab tööohutusnõudeid põhjustades ohu enesele, hindamiskomisjoni liikmele või simulaatorile;
  + Ületab langetamiseks, laasimiseks ja järkamiseks ettenähtud aja (30 minutit).

**Taastõendamise tingimused:**

Harvesterioperaatori kutsekvalifikatsioon tase 4 on kutsetaotlejal taastõendatud juhul, kui kõik taastõendamise osad on sooritatud.